อเบอร์ดีนยังมั่นใจหุ้นไทย
อเบอร์ดีน ไม่สนการเมือง ให้น้ำหนักหุ้นไทยสูงกว่าดัชนี MSCI แต่ต่างชาติอาจทบทวนใหม่ถ้าการเมืองยืดเยื้อ
9 มี.ค. 2553

อเบอร์ดีน ไม่สนการเมือง ให้น้ำหนักหุ้นไทยสูงกว่าดัชนี MSCI แต่ต่างชาติอาจทบทวนใหม่ถ้าการเมืองยืดเยื้อ 
นายไมค์ เทอร์เนอร์ หัวหน้าฝ่ายกลยุทธ์การลงทุนและจัดสรรการลงทุน กลุ่มบริษัทหลักทรัพย์จัดการอเบอร์ดีน กล่าวว่า กลยุทธ์การลงทุนของกลุ่มอเบอร์ดีนไม่ได้พิจารณาจากภาวะเศรษฐกิจหรือสถานการณ์ทางการเมืองเพียงอย่างเดียว แต่จะเลือกลงทุนในบริษัทที่ดี มีคุณภาพ ซึ่งเชื่อว่าจะเติบโตต่อไปได้แม้ในช่วงเวลาที่เลวร้าย 
“ในตอนนี้เราชอบหุ้นในเอเชียแปซิฟิกอยู่แล้ว ซึ่งในนั้นรวมถึงหุ้นไทยด้วย อย่างไรก็ตาม ในมุมมองส่วนตัวเชื่อว่า คนไทยรักสงบ เพราะฉะนั้นจึงไม่น่าจะมีเหตุการณ์รุนแรง” นายไมค์ กล่าว
ทั้งนี้ นายชัยเกษม วัฒนศิริพงษ์ หัวหน้าฝ่ายจัดจำหน่ายกองทุน บริษัทหลักทรัพย์จัดการกองทุน (บลจ.) อเบอร์ดีน กล่าวว่า กองทุน Aberdeen Asia Pacific Equity Fund เป็นกองทุนที่เน้นลงทุนหุ้นในภูมิภาคเอเชียแปซิฟิก โดยลงทุนในหุ้นไทย 5.9% และ Aberdeen Global Emerging Growth Fund ที่เน้นลงทุนหุ้นในตลาดเกิดใหม่ทั่วโลก โดยลงทุนในหุ้นไทย 4.4% ซึ่งเป็นการให้น้ำหนักการลงทุนในตลาดหุ้นไทยสูงกว่าดัชนี MSCI ที่เป็นเกณฑ์มาตรฐานของแต่ละกองทุน
“ตอนนี้ตลาดหุ้นในเอเชียน่าสนใจ เพราะฉะนั้นจึงมีเงินทุนไหลเข้ามาในประเทศไทยตามไปด้วย ขณะที่หุ้นไทยก็น่าสนใจหลายตัว ซึ่งในระยะสั้นนี้เชื่อว่า เงินลงทุนจะยังคงไหลเข้าต่อเนื่อง แต่หากสถานการณ์ทางการเมืองยืดเยื้อจนเกิดผลกระทบในวงกว้าง กระทบภาคธุรกิจ เช่น ปิดธนาคาร ปิดถนน นักลงทุนต่างชาติอาจจะทบทวนมุมมองต่อการลงทุนในตลาดหุ้นไทยใหม่” นายชัยเกษม กล่าว 
พร้อมกันนี้ นายไมค์ กล่าวถึงกลยุทธ์การลงทุนในปีนี้ว่า อเบอร์ดีนเน้นการลงทุนในตลาดหุ้น โดยเฉพาะตลาดหุ้นเอเชียและกลุ่มตลาดเกิดใหม่ รวมทั้งอสังหาริมทรัพย์ทั่วโลก เพราะจะเป็นสินทรัพย์ที่ให้ผลตอบแทนที่ดี โดยคาดว่า ตลาดหุ้นทั่วโลกน่าจะได้ผลตอบแทนประมาณ 8-9% และตลาดหุ้นเอเชียน่าจะได้ประมาณ 10-11% ขณะที่อสังหาริมทรัพย์ทั่วโลกจะได้ประมาณ 7% และที่ผ่านมาราคาอสังหาริมทรัพย์ยังปรับเพิ่มขึ้นน้อยกว่าสินทรัพย์ประเภทอื่น
นายไมค์ กล่าวอีกว่า อเบอร์ดีนแนะนำลดน้ำหนักการลงทุนในตลาดสินค้าโภคภัณฑ์ สาธารณูปโภค และบริษัทนอกตลาดหลักทรัพย์ รวมทั้งตราสารหนี้ เนื่องจากความน่าสนใจลดลง